Id-Deċiżjoni tal-Kunsill
ta' l-20 ta' Frar 1989
dwar il-konklużjoni ta' Ftehim bejn il-Komunità Ekonomika Ewropea u l-Kanada fir-rigward tan-negozju u l-kummerċ f'xorb alkoħoliku
(89/189/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Artikolu 113 tiegħu,
Wara li kkunsidra l-proposta mill-Kummissjoni,
Billi fis-17 ta' Diċembru 1988 il-Kanada u l-Komunità, fid-dawl tas-sejbiet u tal-konklużjonijiet tal-Penil tal-GATT dwar l-Importazzjoni, id-Distribuzzjoni u l-Bejgħ ta' Xorb Alkoħoliku minn Aġenziji Provinċjali Kanadiżi għat-Tqegħid fis-Suq, laħqu kompromess, fil-forma ta' Ftehim;
Billi l-Ftehim imsemmi għandu jiġi approvat,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ekonomika Ewropea u l-Kanada fir-rigward ta' negozju u kummerċ f'xorb alkoħoliku u l-Iskambji ta' Ittri annessi magħhom huwa hawnhekk approvat għan-nom tal-Komunità.
It-test ta' l-istrumenti msemmija fis-subparagrafu preċedenti huwa anness ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat jaħtar il-persuna mogħtija s-setgħa tiffirma l-Ftehim sabiex torbot lill-Komunità.
Magħmula fi Brussell, fl-20 ta' Frar 1989.